Video: Vrou in meenthuiskompleks aangerand‘n Skermskoot uit die video. Die video volg onderaan die berig. WAARSKUWING: Die video bevat gewelddadige tonele wat moontlik kinders of sensitiewe kykers kan ontstel. ŉ Skokkende video van ŉ aanval op ŉ jong vrou in ŉ veiligheidskompleks wat glo in Killarney, Johannesburg plaasgevind het, het sosiale media aan die gons. Die video is Woensdag deur die gebruiker garyvdh op YouTube gelaai en is Donderdag meer as 20 000 keer gekyk. Die video is met ŉ videokamera of selfoon geneem van kringtelevisiebeeldmateriaal by die kompleks. Die datum van die voorval is nie duidelik sigbaar nie. Dit wil voorkom of dit op 21 Oktober 2014 plaasgevind het. Dit wys hoe twee mans by die kompleks instorm en na die slagoffer se motor hardloop. Die vrou probeer by die kompleks uitry en word by die hek deur die mans uit haar motor gepluk, waarna hulle ŉ tou om haar nek sit en haar aanhoudend skop en slaan. Die video stop by 01:16 terwyl die mans steeds besig is om die vrou aan te rand. Meer inligting oor die aanval en die vrou se toestand is nog nie bekend nie. Maroela Media het die video aan die plaaslike polisie gestuur en wag nog vir terugvoer. Die polisie kon nie onmiddellik bevestig of ŉ voorval wat die beskrywing pas onlangs daar aangemeld is nie.